ລັດຖະບານຟິລິບປີນ ແລະກຸ່ມກະບົດ MILF ເຊັນສັນຍາສັນຕິພາບກັນ 
ປະທານາທິບໍດີ Benigno Aquino ແລະທ່ານ Murad Ebrahim ຫົວໜ້າກຸ່ມແນວໂຮມ ປົດປ່ອຍອິສລາມໂມໂຣ ໄດ້ເປັນສັກຂີພິຍານ ໃນພິທີເຊັນສັນຍາ ໃນວັນຈັນມື້ນີ້.
ລັດຖະບານຟິລິບປີນ ແລະພວກຫົວຮຸນແຮງມຸສລິມ ທີ່ໄດ້ຕໍ່ສູ້ ສົງຄາມແຍກດິນແດນກັບຝ່າຍລັດຖະບານມາເປັນເວລາ ຫຼາຍ ທົດສະວັດ ຢູ່ໃນພາກໃຕ້ຂອງປະເທດນັ້ນ ໄດ້ເຊັນສັນຍາ ສັນຕິ ພາບຂັ້ນຕົ້ນກັນ ທີ່ວາງບາດກ້າວຕ່າງໆໂດຍສັງເຂບ ເພື່ອຍຸດຕິ ການຕໍ່ສູ້ກັນ ພາຍໃນປີ 2016 ປະທານາທິບໍດີຟີລິບປີນ ທ່ານ Benigno Aquino ແລະ ທ່ານ Murad Ebrahim ປະທານກຸ່ມແນວໂຮມປົດປ່ອຍອິສລາມ Moro ໄດ້ເປັນສັກຂີພິຍານໃນພິທີເຊັນສັນຍາໃນວັນຈັນມື້ນີ້ ຢູ່ທໍານຽບປະທານາທິບໍດີ ບັນດາເຈົ້າໜ້າທີ່ ກ່າວວ່າ ຂໍ້ຕົກລົງລະຫວ່າງກັນນັ້ນ ໄດ້ລະບຸ ເຖິງຂອບເຂດຂອງອໍານາດການແບ່ງຜົນກໍາໄລ ແລະດິນແດນທາງພາກໃຕ້ ໂດຍຈະສ້າງ ເຂດປົກຄອງຕົນເອງໃໝ່ ຂອງຊາວມຸສລິມຂຶ້ນ ເອີ້ນວ່າ Bangsamono ໂຄ່ງຮ່າງແຜນການດັ່ງກ່າວນີ້ ທີ່ໄດ້ມີການຕໍ່ລອງກັນກັບ ພັກແນວໂຮມປົດປ່ອຍ ອີສລາມ Moro ທີ່ Kuala Lumpur ເມືອງຫຼວງຂອງມາເລເຊຍ ໃນຕົ້ນເດືອນນີ້ ໄດ້ຈັດຕັ້ງຄະນະ ກໍາມາທິການໄລຍະຂ້າມຜ່ານ ທີ່ປະກອບດ້ວຍສະມາຊິກ 15 ຄົນ ຊຶ່ງຈະມີເວລາເຖິງປີ 2016 ເພື່ອຮ່າງກົດໝາຍຕ່າງໆ ສໍາລັບຈັດຕັ້ງເຂດປົກຄອງຕົນເອງໃໝ່ດັ່ງກ່າວນັ້ນຂຶ້ນມາ ໄລຍະເວລາສີ່ທົດສະວັດຂອງການສູ້ລົບກັນຢ່າງນອງເລືອດ ໃນພາກໃຕ້ຂອງປະເທດ ໄດ້ເອົາຊີວິດຜູ້ຄົນໄປຫຼາຍກວ່າ 120,000 ຄົນ ແລະຂັດຂວາງການສ້າງສາພັດທະນາ ລົງຢູ່ໃນຂົງເຂດ